钦定古今图书集成/历象汇编/乾象典/第025卷 > 《罗雅谷五纬历指》 > 金星图
## 钦定古今图书集成/历象汇编/乾象典/第025卷 > 《罗雅谷五纬历指》 > 金星图

金星图说

试测金星于西将伏、东初见时，用远镜窥之，必见其
体，其光皆如新月之象，或西或东，光恒向日。又于西
初见、东将伏时，如前法窥之，则见其光体全圆。若于
其留际观之，见其体又非全圆，而有光有魄。盖因金
星不旋地球如月体，乃得齐见其光之盈缩。故曰：“金
星以太阳为心。”如图月在太阳人目之间为丙，则无
光。金星在太阳人目之间为乙，亦无光。若地在戊日
丁月之间，则月光满。若太阳戊在金星甲地球之间，
则金星光满。若在左右，则月及金星各有半光。光之
大小。如按古图，不析其理，虽千百世不能透其根也。
古者言“太白在本轮上，体小光盛，在本轮下，体大光
淡，在左右体不甚大，而光甚盛。”今如图解之，“在高”，于
时为望，其体远则见小，全透其光，故盛也。“在庳”，于时
为晦，不可得见晦朔左右去地为近，则体见“大哉生
明”，故稍淡也。在左右为上下弦所见半体，故不甚大。
远近之间，又见半光，故甚盛也。

又金星因岁轮于地时近时远，远时显，其体小而光
全。若以远镜窥之，难分别。其或圆或缺之体，在极远
左右数十度亦然。若在中距者，其光稍淡，则远镜可
略测其体之形。然光芒锐利，亦难明别为真体。或为
虚映之光。惟在极近数十度则光更淡。又于地近，其
体显大，可明见之。

凡金星为迟行或逆行，用远镜窥之，可测其形体。若
更近见，其体缺更大。